CELEX: 32022R1209
Language: lt
Date: 2022-05-05 00:00:00
Title: Komisijos deleguotasis reglamentas (ES) 2022/1209 2022 m. gegužės 5 d. kuriuo Europos Parlamento ir Tarybos reglamentas (ES) 2018/858 papildomas nuostatomis dėl administracinių baudų skyrimo tvarkos ir jų apskaičiavimo bei surinkimo metodų (Tekstas svarbus EEE)

2022 7 14   
               
               
                  LT
               
               
                  Europos Sąjungos oficialusis leidinys
               
               
                  L 187/19
               
            
         KOMISIJOS DELEGUOTASIS REGLAMENTAS (ES) 2022/1209
         2022 m. gegužės 5 d.
         kuriuo Europos Parlamento ir Tarybos reglamentas (ES) 2018/858 papildomas nuostatomis dėl administracinių baudų skyrimo tvarkos ir jų apskaičiavimo bei surinkimo metodų
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. gegužės 30 d. Europos Parlamento ir Tarybos reglamentą (ES) 2018/858 dėl motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų patvirtinimo ir rinkos priežiūros, kuriuo iš dalies keičiami reglamentai (EB) Nr. 715/2007 ir (EB) Nr. 595/2009 bei panaikinama Direktyva 2007/46/EB (1), ypač į jo 85 straipsnio 2 dalį,
         kadangi:
         
                     (1)
                  
                  
                     sprendimą ekonominės veiklos vykdytojui pagal Reglamento (ES) 2018/858 85 straipsnį skirti administracinę baudą, kuria remiamos taisomosios ir ribojamosios priemonės, Komisija turėtų priimti pasikonsultavusi su susijusiomis valstybėmis narėmis ir atitinkamu (-ais) ekonominės veiklos vykdytoju (-ais) pagal Reglamento (ES) 2018/858 53 straipsnio 6 dalį, ir jis turėtų būti išdėstytas sprendime nustatyti taisomąsias ir ribojamąsias priemones;
                  
               
                     (2)
                  
                  
                     remiantis Reglamento (ES) 2018/858 53 straipsnio 6 dalyje nustatyta tvarka reikia nustatyti konkrečius procedūros etapus, kurių Komisija laikytųsi ketindama skirti administracines baudas, kuriomis remiamos taisomosios ir ribojamosios priemonės. Ypač svarbu užtikrinti teisę būti išklausytam ir teisę susipažinti su byla, suteikiant ekonominės veiklos vykdytojui galimybę susipažinti su susijusia informacija ir teisę pateikti savo pastabas dėl numatomos skirti administracinės baudos ir įrodymus tokioms pastaboms pagrįsti. Be to, būtina nustatyti taisykles, kuriomis būtų užtikrinta tinkama duomenų, ekonominės veiklos vykdytojų laikomų konfidencialiais, apsauga;
                  
               
                     (3)
                  
                  
                     būtina nustatyti administracinių baudų apskaičiavimo metodą, pagal kurį atsižvelgiama į neatitikties sunkumą. Šis metodas ekonominės veiklos vykdytojams turėtų žinomas iš anksto. Administracinės baudos turėtų atgrasyti ekonominės veiklos vykdytojus nuo Reglamento (ES) 2018/858 reikalavimų pažeidimų ir būti proporcingos pažeidimo sunkumui. Kadangi administracinės baudos turi būti skiriamos už kiekvieną reikalavimų neatitinkančią transporto priemonę, sistemą, komponentą ar atskirą techninį mazgą, baudos apskaičiavimo kriterijai turėtų būti nustatyti atitinkamai. Apskaičiuojant administracines baudas reikėtų atsižvelgti į bet kokį nepagrįstą ekonominį pranašumą, gautą parduodant ar platinant reikalavimų neatitinkančią transporto priemonę, kuris gali iškraipyti konkurenciją su kitais ekonominės veiklos vykdytojais, besilaikančiais taisyklių. Vertinant pažeidimo sunkumą taip pat turėtų būti atsižvelgiama į bet kokius dėl neatitikties vartotojų patirtus nuostolius, įskaitant transporto priemonės eksploatacinių savybių pasikeitimą, nes dėl tokios neatitikties gali būti pakenkta vartotojų sveikatos apsaugai ir saugai, kurios siekiama tuo reglamentu. Be to, administracinių baudų dydis turi būti proporcingas reikalavimų neatitinkančių transporto priemonių, įregistruotų Sąjungoje, arba reikalavimų neatitinkančių sistemų, komponentų arba atskirų techninių mazgų, tiektų Sąjungos rinkai, skaičiui;
                  
               
                     (4)
                  
                  
                     apskaičiuojant administracines baudas reikėtų deramai atsižvelgti į pažeidimo sunkumą ir poveikį, taip pat į visus sunkinančius ir lengvinančius veiksnius – jos turėtų būti suvokiamos kaip atgrasomos, proporcingos priemonės, atsveriančios dėl neatitikties gautą naudą. Vienas iš sunkinančių veiksnių turėtų būti poveikis saugai, sveikatai ir aplinkai, nes užtikrinti aukšto lygio saugos, sveikatos ir aplinkos apsaugą yra vienas iš Reglamento (ES) 2018/858 tikslų. Sąjungos lygmeniu nustačius patikimą nuobaudų sistemą, kuria būtų atgrasoma nuo reikalavimų nesilaikymo, neigiamai veikiančio transporto priemonėje esančių asmenų ir kitų kelių eismo dalyvių saugumą ir žmonių sveikatos bei aplinkos apsaugą, siekti šių tikslų būtų lengviau. Ekonominės veiklos vykdytojo bendradarbiavimo aktyvumas, įskaitant taisomuosius veiksmus, kurių jis ėmėsi, apskaičiuojant administracinę baudą turi būti laikomas lengvinančiomis aplinkybėmis;
                  
               
                     (5)
                  
                  
                     siekiant palengvinti administracinių baudų mokėjimą, reikia nustatyti jų surinkimo metodą. Tos baudos turėtų būti renkamos laikantis Sąjungos institucijų skiriamų baudų, kitų nuobaudų arba sankcijų susigrąžinimo taisyklių, nustatytų Europos Parlamento ir Tarybos reglamente (ES, Euratomas) 2018/1046 (2),
                  
               PRIĖMĖ ŠĮ REGLAMENTĄ:
         
            1 straipsnis
            Tvarka
            
               1.   Prieš skirdama administracinę baudą ekonominės veiklos vykdytojui pagal Reglamento (ES) 2018/858 85 straipsnio 1 dalį, skaitomą kartu su 53 straipsniu, Komisija raštu praneša ekonominės veiklos vykdytojui ir atitinkamoms valstybėms narėms apie ketinimą skirti administracinę baudą ir nurodo tokio ketinimo priežastis.
            
            
               2.   Ekonominės veiklos vykdytojui ir susijusioms valstybėms narėms suteikiamas ne trumpesnis kaip 30 dienų laikotarpis nuo pranešimo pagal 1 dalį gavimo, per kurį jos gali pateikti Komisijai rašytines pastabas. Nedarant poveikio 4 daliai, į rašytines pastabas, gautas pasibaigus šiam laikotarpiui, neatsižvelgiama.
            
            
               3.   Ekonominės veiklos vykdytojas ir susijusios valstybės narės savo rašytinėse pastabose Komisijai gali pateikti bet kokius įrodymus toms pastaboms pagrįsti.
            
            
               4.   Gavusi ekonominės veiklos vykdytojo ir susijusių valstybių narių rašytines pastabas, Komisija gali pateikti pagrįstą prašymą ir paprašyti iki jame nurodyto termino (kuris turi būti ne trumpesnis kaip 15 dienų) pateikti papildomos informacijos.
            
            
               5.   Išimtiniais atvejais, kai Komisijai reikia daugiau informacijos, ji gali paprašyti ekonominės veiklos vykdytojo ir susijusių valstybių narių žodžiu pareikšti savo poziciją posėdyje, kuris vyksta užbaigus rašytinį procedūros etapą pagal 1–4 dalis.
            
         
         
            2 straipsnis
            Konfidencialumas
            
               1.   Pateikdami informaciją pagal 1 straipsnį ekonominės veiklos vykdytojai nurodo, kurią pateiktą informaciją jie laiko konfidencialia ir dėl kokių priežasčių, ir prireikus iki Komisijos nustatytos datos pateikia atskirą nekonfidencialią dokumento, kuriame yra ta informacija, redakciją.
            
            
               2.   Jeigu ekonominės veiklos vykdytojas nenurodė, kad kuri nors informacija yra konfidenciali, Komisija gali daryti prielaidą, kad pateiktoje informacijoje konfidencialių duomenų nėra.
            
            
               3.   Nė viena šio straipsnio nuostata netrukdo Komisijai panaudoti pateiktą informaciją įrodant neatitikties faktą.
            
         
         
            3 straipsnis
            Administracinių baudų apskaičiavimo metodas
            
               1.   Nustatydama administracinių baudų dydį, Komisija apskaičiuoja šias sumas:
               
                           a)
                        
                        
                           ekonominės veiklos vykdytojo dėl neatitikties gautą ekonominę arba kitokią naudą;
                        
                     
                           b)
                        
                        
                           jei įmanoma, nuostolius, vartotojų patirtus dėl neatitikties.
                        
                     Taip apskaičiuota nauda ir nuostoliai yra administracinių baudų nustatymo pagrindas. Jeigu dėl ekonominės veiklos vykdytojo gautos naudos vartotojai patiria nuostolių, į tai atsižvelgiama tik vieną kartą.
               Remiantis a ir b punktuose nurodytomis sumomis, administracinės baudos apskaičiuojamos atsižvelgiant į Sąjungos rinkoje užregistruotų reikalavimų neatitinkančių transporto priemonių skaičių arba į Sąjungos rinkai tiekiamų reikalavimų neatitinkančių atitinkamų sistemų, komponentų ar atskirų techninių mazgų skaičių.
            
            
               2.   Apskaičiuodama administracinių baudų dydį, Komisija atsižvelgia į visas sunkinančias ar lengvinančias aplinkybes ir kitus veiksnius.
            
            
               3.   2 dalyje nurodytomis sunkinančiomis aplinkybėmis, be kita ko, laikomi šie veiksniai:
               
                           a)
                        
                        
                           transporto priemonės eksploatacinėms savybėms taikomų reikalavimų sumažinimo poveikis žmonių sveikatai ir saugai arba neigiamas poveikis aplinkai;
                        
                     
                           b)
                        
                        
                           ekonominės veiklos vykdytojo aplaidumo ar tyčios laipsnis, įskaitant bet kokį ekonominės veiklos vykdytojo bandymą nuslėpti arba užmaskuoti informaciją, kuri leistų nustatyti neatitikties faktą;
                        
                     
                           c)
                        
                        
                           bet koks nepagrįstas ekonominės veiklos vykdytojo atsisakymas pateikti Komisijos prašomą informaciją ar įrodymus.
                        
                     
            
               4.   2 dalyje nurodytomis lengvinančiomis aplinkybėmis, be kita ko, laikomi šie veiksniai:
               
                           a)
                        
                        
                           ekonominės veiklos vykdytojo pastangos ir bendradarbiavimas nustatant neatitiktį;
                        
                     
                           b)
                        
                        
                           bet kokie ekonominės veiklos vykdytojo savanoriškai inicijuoti taisomieji veiksmai, atsižvelgiant į tai, kaip skubiai jų imtasi;
                        
                     
                           c)
                        
                        
                           bet kokia kita pagrįsta ir susijusi lengvinanti aplinkybė, patvirtinta tinkamais ekonominės veiklos vykdytojo pateiktais įrodymais.
                        
                     
            
               5.   Kitos 2 dalyje nurodytos aplinkybės yra neatitikties pasikartojimas, dažnumas ar trukmė, taip pat kitos sankcijos, per 10 metų iki neatitikties nustatymo Sąjungos arba nacionaliniu lygmeniu taikytos už ES tipo patvirtinimo taisyklių nesilaikymą.
            
            
               6.   Nustatoma tokio dydžio galutinė eurais išreikšta administracinė bauda, kad būtų užtikrintas jos veiksmingumas, proporcingumas ir atgrasomasis poveikis.
            
         
         
            4 straipsnis
            Administracinių baudų rinkimo metodai
            Šios administracinės baudos turi būti sumokėtos per tris mėnesius nuo pranešimo skolininkui apie Komisijos sprendimą, skaičiuojant nuo pranešimo gavimo dienos. Šios baudos renkamos pagal Reglamento (ES, Euratomas) 2018/1046 107 ir 108 straipsnius. Pagal to reglamento 104 straipsnį gali būti nustatytas papildomas mokėjimo terminas.
         
         
            5 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2022 m. gegužės 5 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 151, 2018 6 14, p. 1.
         
            (2)  2018 m. liepos 18 d. Europos Parlamento ir Tarybos reglamentas (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (OL L 193, 2018 7 30, p. 1).